Document ID: 32015R0475

Reference:
27.3.2015
LT
Europos Sąjungos oficialusis leidinys
L 83/1
EUROPOS PARLAMENTO IR TARYBOS REGLAMENTAS (ES) 2015/475
2015 m. kovo 11 d.
dėl apsaugos priemonių, numatytų Europos ekonominės bendrijos ir Islandijos Respublikos susitarime
(kodifikuota redakcija)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi įprastos teisėkūros procedūros (2),
kadangi:
(1)
Tarybos reglamentas (EEB) Nr. 2843/72 (3) buvo keletą kartų iš esmės keičiamas (4). Dėl aiškumo ir racionalumo tas reglamentas turėtų būti kodifikuotas;
(2)
1972 m. liepos 22 d. Briuselyje buvo pasirašytas Europos ekonominės bendrijos ir Islandijos Respublikos susitarimas (toliau – Susitarimas);
(3)
apsaugos sąlygų ir atsargumo priemonių, numatytų Susitarimo 23–28 straipsniuose, taikymui būtinos išsamios taisyklės;
(4)
Susitarime numatytoms dvišalėms apsaugos sąlygoms įgyvendinti reikalingos vienodos sąlygos, pagal kurias patvirtinamos apsaugos priemonės. Tos priemonės turėtų būti tvirtinamos pagal Europos Parlamento ir Tarybos reglamentą (ES) Nr. 182/2011 (5);
(5)
Komisija turėtų priimti nedelsiant taikytinus įgyvendinimo aktus, kai tinkamai pagrįstais atvejais, susijusiais su Susitarimo 25, 25a ir 27 straipsniuose nurodytomis situacijomis, arba kai teikiama parama eksportui tiesiogiai ir iš karto veikia prekybą, yra priežasčių, dėl kurių privaloma skubėti,
PRIĖMĖ ŠĮ REGLAMENTĄ:
1 straipsnis
Komisija gali nuspręsti kreiptis į jungtinį komitetą, įsteigtą Europos ekonominės bendrijos ir Islandijos Respublikos susitarimu (toliau – Susitarimas), kad būtų imtasi Susitarimo 23, 25, 25a ir 27 straipsniuose numatytų priemonių. Prireikus Komisija patvirtina tas priemones laikydamasi šio reglamento 6 straipsnio 2 dalyje nurodytos nagrinėjimo procedūros.
Komisijai nusprendus perduoti klausimą svarstyti jungtiniame komitete, apie tai ji informuoja valstybes nares.
2 straipsnis
1.   Esant tokiai praktikai, kuri pateisina tai, kad Sąjunga taikytų Susitarimo 24 straipsnyje numatytas priemones, Komisija, išnagrinėjusi atvejį savo iniciatyva arba valstybės narės prašymu, nusprendžia, ar tokia praktika suderinama su Susitarimu. Prireikus Komisija patvirtina apsaugos priemones laikydamasi šio reglamento 6 straipsnio 2 dalyje nurodytos nagrinėjimo procedūros.
2.   Esant tokiai praktikai, dėl kurios Sąjungai Susitarimo 24 straipsnio pagrindu gali reikėti taikyti apsaugos priemones, Komisija, išnagrinėjusi atvejį, nusprendžia, ar toji praktika suderinama su Susitarime išdėstytais principais. Prireikus, ji parengia atitinkamas rekomendacijas.
3 straipsnis
Esant tokiai praktikai, kuri pateisina tai, kad Sąjunga taikytų Susitarimo 26 straipsnyje numatytas priemones, taikomos Tarybos reglamente (EB) Nr. 597/2009 (6) ir Tarybos reglamente (EB) Nr. 1225/2009 (7) numatytos procedūros.
4 straipsnis
1.   Jei dėl išimtinių aplinkybių reikia nedelsiant imtis veiksmų susiklosčius Susitarimo 25, 25a ir 27 straipsniuose nurodytoms situacijoms arba kai teikiama parama eksportui tiesiogiai ir iš karto veikia prekybą, Komisija gali patvirtinti Susitarimo 28 straipsnio 3 dalies e punkte numatytas atsargumo priemones laikydamasi šio reglamento 6 straipsnio 2 dalyje nurodytos nagrinėjimo procedūros arba, jei reikia veikti nedelsiant, pagal šio reglamento 6 straipsnio 3 dalį.
2.   Jei imtis veiksmų Komisijos prašo valstybė narė, Komisija priima sprendimą dėl to prašymo ne vėliau kaip per penkias darbo dienas nuo jo gavimo dienos.
5 straipsnis
Už Sąjungos pranešimus Jungtiniam komitetui, kurių reikalaujama pagal Susitarimo 28 straipsnio 2 dalį, atsako Komisija.
6 straipsnis
1.   Komisijai padeda Apsaugos priemonių komitetas, įsteigtas pagal Tarybos reglamento (EB) Nr. 260/2009 (8) 4 straipsnio 1 dalį. Tas komitetas – tai komitetas, kaip nustatyta Reglamente (ES) Nr. 182/2011.
2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
3.   Kai daroma nuoroda į šią dalį, taikomas Reglamento (ES) Nr. 182/2011 8 straipsnis kartu su to reglamento 5 straipsniu.
7 straipsnis
Vadovaudamasi Reglamento (EB) Nr. 1225/2009 22a straipsniu, Komisija į savo du kartus per metus rengiamą ataskaitą Europos Parlamentui ir Tarybai dėl prekybos apsaugos priemonių taikymo ir įgyvendinimo įtraukia informaciją apie šio reglamento įgyvendinimą.
8 straipsnis
Reglamentas (EEB) Nr. 2843/72 panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikties lentelę.
9 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2015 m. kovo 11 d.
Europos Parlamento vardu
Pirmininkas
M. SCHULZ
Tarybos vardu
Pirmininkė
Z. KALNIŅA-LUKAŠEVICA
(1)  2014 m. gruodžio 10 d. nuomonė (dar nepaskelbta Oficialiajame leidinyje).
(2)  2015 m. vasario 11 d. Europos Parlamento pozicija (dar nepaskelbta Oficialiajame leidinyje) ir 2015 m. kovo 2 d. Tarybos sprendimas.
(3)  1972 m. gruodžio 19 d. Tarybos reglamentas (EEB) Nr. 2843/72 dėl apsaugos priemonių, numatytų Europos ekonominės bendrijos ir Islandijos Respublikos susitarime (OL L 301, 1972 12 31, p. 162).
(4)  Žr. I priedą.
(5)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
(6)  2009 m. birželio 11 d. Tarybos reglamentas (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (OL L 188, 2009 7 18, p. 93).
(7)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009 12 22, p. 51).
(8)  2009 m. vasario 26 d. Tarybos reglamentas (EB) Nr. 260/2009 dėl bendrų importo taisyklių (OL L 84, 2009 3 31, p. 1).
I PRIEDAS
Panaikinamas reglamentas ir jo dalinių pakeitimų sąrašas
Tarybos reglamentas (EEB) Nr. 2843/72
(OL L 301, 1972 12 31, p. 162)
Tarybos reglamentas (EEB) Nr. 640/90
(OL L 74, 1990 3 20, p. 4)
Europos Parlamento ir Tarybos reglamentas (ES) Nr. 37/2014
(OL L 18, 2014 1 21, p. 1)
Tik priedo 2 punktas
II PRIEDAS
Atitikties lentelė
Reglamentas (EEB) Nr. 2843/72
Šis reglamentas
1–4 straipsniai
1–4 straipsniai
6 straipsnis
5 straipsnis
7 straipsnis
6 straipsnis
8 straipsnis
7 straipsnis
—
8 straipsnis
—
9 straipsnis
—
I priedas
—
II priedas

Summary:
ES ir Islandija: tam tikrų su prekyba susijusių taisyklių paaiškinimas (apsaugos priemonės)
ES ir Islandija: tam tikrų su prekyba susijusių taisyklių paaiškinimas (apsaugos priemonės)
DOKUMENTAS, KURIO SANTRAUKA PATEIKIAMA:
Reglamentas (ES) 2015/475 dėl apsaugos priemonių, numatytų Europos ekonominės bendrijos ir Islandijos susitarime
SANTRAUKA
KAM REIKALINGAS ŠIS REGLAMENTAS?
Reglamentu kodifikuojamas ir panaikinamas ankstesnis Reglamentas (EEB) 2843/72, kuris buvo keletą kartų iš esmės keičiamas.
Jame numatomos išsamios taisyklės, reikalingos įgyvendinti dvišalėms apsaugos priemonėms*, kurios išdėstytos 1972 m. liepos 22 d. laisvosios prekybos susitarime tarp Europos ekonominės bendrijos (EEB) ir Islandijos.
PAGRINDINIAI ASPEKTAI
Europos Komisija gali patvirtinti apsaugos priemones, jei laikomasi reikiamų sąlygų.
Be to, jei reikia veikti skubiai, Europos Komisija gali patvirtinti nedelsiant taikytinas apsaugos ir atsargumo priemones, pvz., kai teikiama parama eksportui tiesiogiai ir iš karto turi poveikio prekybai.
Jei imtis veiksmų Komisijos prašo ES šalis, Komisija priima sprendimą dėl to prašymo ne vėliau kaip per penkias darbo dienas nuo jo gavimo dienos.
NUO KADA TAIKOMAS ŠIS REGLAMENTAS?
              
Reglamentas taikomas nuo 2015 m. balandžio 16 d.
KONTEKSTAS
              
ES ir Islandijos prekybos santykiai iš esmės reglamentuojami 1972 m. dvišaliu laisvosios prekybos susitarimu su EEB ir Europos ekonominės erdvės susitarimu, įsigaliojusiu 1994 m. sausio mėn.
SVARBIAUSIA SĄVOKA
* Apsaugos priemonės – priemonės, įvestos Europos Komisijai atlikus tyrimą ir nusprendus, kad importas padidėjo iki tokio lygio, kuris kelia (arba gali kelti) didelę žalą ES gamintojams. Tai yra laikinos importui taikomos priemonės (pavyzdžiui, kvotos), siekiant suteikti ES pramonei laiko atlikti reikiamus pakeitimus.
DOKUMENTAS
2015 m. kovo 11 d. Europos Parlamento ir Tarybos reglamentas (ES) 2015/475 dėl apsaugos priemonių, numatytų Europos ekonominės bendrijos ir Islandijos Respublikos susitarime (OL L 83, 2015 3 27, p. 1–5)
paskutinis atnaujinimas 31.03.2016